Pasjonas
Pasjonas (isp. Río la Pasión) – upė šiaurės rytų Gvatemaloje; viena Usumasintos ištakų. Prasideda aukštumose Alta Verapaso departamente, teka lygumomis vakarų ir šiaurės kryptimis Peteno departamente. Pasienyje su Meksika susilieja su Salinaso upe ir sudaro Usumasintą (įteka į Meksikos įlanką). Didžiausi intakai: San Chuanas, Mačakila, Kankuenas. Jungiasi su Petešbatuno ežeru. Pasjono baseine gausu klasikinės majų civilizacijos miestų liekanų (Dos Pilasas, Tamarinditas, Altar de Sakrifisjosas, Aguateka, Seibalis, Mačakila, Kankuenas).